Chaos in Durban duur glo voort Foto: Doctor Ngcobo/African News Agency(ANA) Die Suid-Afrikaanse Munisipale Werkersunie (Samwu) het gesê die staking wat Durban die afgelope week in chaos gedompel het, sal na verwagting Vrydag voortgaan. Dit is ondanks ŉ hofinterdik wat vroeër teen die stakers toegestaan is. JC Ncanana, provinsiale sekretaris van Samwu, het gesê die vakbond sal na verwagting Vrydag onderhandelinge met die eThekwini-metro afhandel en dat die stakende werkers waarskynlik by die stadsaal bymekaar sal kom terwyl die vergadering aan die gang is. Stakende werkers het Dinsdag en Donderdag ingange na die middestad met vragmotors blokkeer. Rommel is van die vragmotors af geneem en in die strate gegooi voordat dit aan die brand gesteek is. Die polisie het die stakende werkers met rubberkoeëls en traangas uitmekaar probeer jaag. Kapt. Nqobile Gwala, woordvoerder van die polisie, het gesê minstens 30 mense is reeds in hegtenis geneem en dat daar op 30 vragmotors beslag gelê is. Foto: Doctor Ngcobo/African News Agency(ANA) Die werkers staak oor die stad se beweerde eensydige salarisverhoging aan sowat 53 uMkhonto WeSizwe-militêre veterane wat onlangs in die afvalafdeling in diens geneem is, terwyl ander werkers op dieselfde salarisgraad gebly het. Nagenoeg 3 000 stakende werkers het Donderdag by die stadsaal bymekaargekom terwyl ander werkers met vragmotors paaie en hoofweë versper het. Sipho Nzuza, die stadsbestuurder, het intussen gesê die beginsel van geen werk geen betaling sal geld en dat werkers deur dissiplinêre optrede in die gesig gestaar word aangesien die staking onwettig is en die stad ŉ interdik in dié verband bekom het. Die stad het om verskoning gevra aan inwoners wie se basiese dienste onderbreek is. Foto: Bongani Mbatha / Africa News Agency (ANA)